Nuwe sagteware, vlieënieropleiding vir Boeing se 737 Max‘n 737 Max 8 by Boeing se monteeraanleg in Renton, Washington. Foto: (AP Photo/Ted S. Warren) Die internasionale lugvaartreus Boeing het pas nuwe stelsels bekend gemaak om die sagteware van sy teenspoedige 737 Max 8-stralers te verbeter, ná twee noodlottige vliegongelukke die afgelope paar maande. Dit sluit in die opgradering van sagteware, die herstel van kajuitwaarskuwings en bykomende opleiding vir vlieëniers. ’n Boeing 737 Max 8 het vroeër vandeesmaand neergestort, kort nadat dit op Addis Abeba in Ethiopië opgestyg het. Al 157 mense aan boord van die Ethiopian Airlines-vlug na Nairobi is dood. Vlugte met dié spesifieke Boeing-modelle is wêreldwyd opgeskort ná die jongste ongeluk, ’n tweede vir die 737 Max 8. In Oktober verlede jaar is 189 bemanningslede en passasiers aan boord van ŉ vlug van Indonesië se Lion Air dood toe dié vliegtuig óók neergestort het. Boeing sê in ’n verklaring hy het ’n stelsel ontwikkel wat sal help keer dat die vliegtuig outomaties duik as van die sensors verkeerde data uitstuur. Hy sê die opgraderings gaan ook die bemanning se werkslading in abnormale situasies verminder en gaan verhoed dat verkeerde data die outo-vlieënierprogram aktiveer. Die maatskappy sê hy het saam met die sagtewareopgraderings ook opdaterings aan die opleidingshandleiding gedoen. Dit sal aan alle 737 Max-vlieëniers beskikbaar gestel word.